送曾孫灼出贅盧氏
作者：陳著
朝代：宋

paragraphs: 男生必有室，有室在嗣親。
家貧或出贅，出贅難爲人。
汝今爲此行，及此初花春。
粼粼潮迎舟，葉葉風吹巾。
鳳雲已在眼，不覺生精神。
我方爲汝憂，老語因重陳。
其修汝容止，其謹汝吻脣。
門庭勿忘舊，市井勿隨新。
沈醉不如醒，飫飽不如貧。
僥倖多非福，歡笑容易顰。
主敬爲根本，力學解因循。
賢□□□翁，昔我相面頻。
別來五十年，怱怱隔一塵。
誰知有今日，汝得□□□。
□□翁壻洽，義實師生均。
造次莫非教，歲月如去輪。
□□□□□，何此爲終身。
留欲副清冰，歸欲見老椿。
要須日凜□，□□□□津。